สภานิติบัญญัติแห่งชาติ เตรียมพิจารณาร่างพระราชบัญญัติ 7 ฉบับ รวมถึงพิจารณาร่างพระราชบัญญัติข้าว พ.ศ. ....
สภานิติบัญญัติแห่งชาติ เตรียมพิจารณาร่างพระราชบัญญัติ 7 ฉบับ ที่คณะกรรมาธิการวิสามัญพิจารณาเสร็จแล้วในวาระ 2 และ 3 รวมถึงพิจารณาร่างพระราชบัญญัติข้าว พ.ศ. ....               การประชุมสภานิติบัญญัติแห่งชาติ หรือ สนช. เป็นพิเศษ ในเวลา 09.00 น. วันนี้(26 ก.พ.62) มีวาระพิจารณาที่คณะกรรมาธิการวิสามัญพิจารณาเสร็จแล้วในวาระ 2 และ 3 ก่อนประกาศใช้เป็นกฎหมาย จำนวน 7 ฉบับ ได้แก่ ร่างพระราชบัญญัติข้าว พ.ศ. .... คณะกรรมาธิการวิสามัญพิจารณาเสร็จแล้ว ซึ่งเลื่อนมาจากการประชุม สนช. เป็นพิเศษ เมื่อวันที่22 กุมภาพันธ์ที่ผ่านมา โดยร่างพระราชบัญญัติฉบับนี้ มีทั้งสิ้นจำนวน 37 มาตรา ทั้งนี้คณะกรรมาธิการฯ ได้ตั้งข้อสังเกตว่าร่างกฎหมายฉบับนี้มีวัตถุประสงค์เพื่อให้มีกลไกในการบริหารจัดการข้าว ทั้งในด้านการผลิตและการตลาดที่จะทำให้เกิดความสอดคล้องกันทั้งระบบ โดยมีคณะกรรมการนโยบายข้าวและบริหารจัดการข้าว เป็นคณะกรรมการในระดับนโยบาย มีอำนาจแต่งตั้งที่ปรึกษาและคณะอนุกรรมการเพื่อพิจารณาหรือปฏิบัติตามที่คณะกรรมการมอบหมาย และเพื่อจะได้ให้การทำงานมีความเชื่อมโยงกันอย่างบูรณาการระหว่างการผลิตและการตลาด จึงกำหนดให้อย่างน้อยต้องมีการตั้งคณะอนุกรรมการ 2 คณะ คือ คณะอนุกรรมการนโยบายข้าวด้านการผลิต และคณะอนุกรรมการนโยบายข้าวด้านการตลาด เพื่อนำนโยบายไปสู่การปฏิบัติ และการมีส่วนร่วมของภาคประชาชนในระดับพื้นที่ที่มีส่วนสำคัญต่อการบริหารจัดการข้าวทั้งระบบที่ครบวงจรอย่างแท้จริง              นอกจากนี้ ยังมีวาระพิจารณาร่างพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ (ฉบับที่ ..) พ.ศ. .... // ร่างพระราชบัญญัติการรักษาความมั่นคงปลอดภัยไซเบอร์ พ.ศ. .... // ร่างพระราชบัญญัติคุ้มครองข้อมูลส่วนบุคคล พ.ศ. .... // ร่างพระราชบัญญัติวิธีปฏิบัติราชการทางปกครอง (ฉบับที่ ..) พ.ศ. .... // ร่างพระราชบัญญัติหลักเกณฑ์การจัดทำร่างกฎหมายและการประเมินผลสัมฤทธิ์ของกฎหมาย พ.ศ. .... // และร่างพระราชบัญญัติกองทุนน้ำมันเชื้อเพลิง พ.ศ. ....